Screenshot: CBS/YouTube

POLICIJA je u okviru operativne akcije "Nemezida" podigla kaznene prijave protiv pet osoba zbog iskorištavanja djece za pornografiju i spolnog iskorištavanja i zlostavljanja djece, a pronađena je i značajna količina dječje pornografije, izvijestio je u utorak voditelj Odjela maloljetničke delinkvencije i kriminaliteta na štetu mladeži i obitelji Ravnateljstva policije Dragan Josipović.

Zbog sumnje da su počinili kaznena djela spolnih zlostavljanja i iskorištavanja djeteta nadležnim općinskim državnim odvjetnicima za mladež u Čakovcu, Rijeci, Puli, Splitu, Sisku, Velikoj Gorici i Varaždinu podnesene su kaznene prijave protiv pet osoba u dobi od 22 do 44 godine.



U operativnoj akciji, koja je trajala od 17. travnja do 18. svibnja, identificirano je više djece s područja Hrvatske, žrtava kaznenih djela spolnog zlostavljanja i iskorištavanja, te je pronađena značajna količina dječje pornografije - oko 2500 fotografija i 3000 videozapisa, odnosno oko 400 GB memorije.



Josipović je na konferenciji za novinare kazao da je tijekom akcije pretraženo oko 20 stanova i drugih prostora, te je od sumnjivih osoba oduzeta računalna oprema.

Tekst se nastavlja ispod oglasa

Razotkrivanje grabežljivaca



Cilj akcije bio je razotkriti i procesuirati tzv. "internet-predatore", koji korištenjem suvremenih tehnologija mamljenjem i vrbovanjem djece, te lažnim predstavljanjima i obmanama navode djecu na snimanje slikovnih i video sadržaja pornografskog karaktera ili dječju pornografiju snimaju, razmjenjuju i distribuiraju na virtualnom prostoru interneta.



Josipović je pozvao roditelje, skrbnike djece, djelatnike odgojno-obrazovnih institucija i ostale građane da policiji prijave sve sumnjivce kako bi se pravovremeno spriječilo ugrožavanje djece kao posebno ranjive kategorije društva.



U akciji "Nemezida" sudjelovali su hrvatski policajci koji su koristili i operativne provjere stranih policija i agencija s kojima inače surađuju.



Josipović je upozorio da je lani značajnije porastao broj kaznenih djela na štetu djece, bilo ih 521, dok ih je godinu prije bilo 372.



U akciji je sudjelovao Odjel maloljetničke delinkvencije i kriminaliteta na štetu mladeži i obitelji u suradnji s DORH-om i osam policijskih uprava (međimurska, varaždinska, sisačko-moslavačka, splitsko-dalmatinska, primorsko-goranska, istarska, brodsko-posavska i zagrebačka).



Na konferenciji nisu spominjana imena osoba protiv koji su podignute kaznene prijave, no mediji su javili, a Županijski sud u Varaždinu potvrdio da je prošlog petka pjevač iz Međimurja Josip Katalenić uz jamčevinu pušten iz istražnog zatvora u kojem je završio zbog "skidanja" dječje pornografije s interneta.